
INTRODUCERE

  

Studiul de faţă îşi propune să răspundă la două întrebări: mai întâi care este cadrul juridic în care se desfăşoară reeducarea minorului delicvent în ţara noastră, în raport cu viziunea actuală a legiuitorului şi în lumina dreptului comparat.

A doua întrebare ar fi cum se reflectă rezultatele cercetărilor psihologice, pedagogice şi sociologice în modul de reglementare a sistemului de reeducare a minorului infractor.

Cele două aspecte sunt strâns legate între ele.

Este greu de conceput elaborarea unui cadru legislativ cu soluţii moderne privind sistemul de reeducare a minorului infractor fără a fi avute în vedere rezultatele cercetărilor psiho-sociale şi psiho-pedagogice în materie, investigaţii care, sondând lumea interioară a minorului delicvent, încearcă să clarifice procesele interne care îl conduc pe acesta la comportări antisociale, obligând societatea să ia măsuri prin intermediul legii penale.

Aceste măsuri devin eficiente numai dacă răspund nevoilor educative ale minorului, ţin seama de mecanismele interne care determină comportamentul antisocial al acestuia ca şi de modul în care minorul recepţionează influenţele lumii exterioare, inclusiv diferite forme de reacţie socială faţă de faptele sale.

Instituţia reeducării constituie un mijloc specific prin care societatea îşi exprimă poziţia faţă de această categorie de infractori şi, totodată, exprimă opţiunea sa privind mijloacele principale care trebuie folosite pentru realizarea constrângerii penale şi reeducarea minorilor vinovaţi.

În contextul organizării întregii vieţi sociale pe baze democratice şi cu respectarea legii, procesul de reeducare a minorului delicvent, desfăşurându-se într-un climat de legalitate, ordine şi disciplină, beneficiază de influenţe educativ-formative pozitive care emană din partea mediului social, ceea ce grăbeşte recuperarea minorului şi deschide calea unei mai eficiente activităţi de reintegrare socială.

Elaborarea cadrului de reglementări a sistemului de reeducare a minorului infractor este rezultatul unui îndelungat proces istoric.

De-a lungul timpului, legiuitorii s-au preocupat să găsească soluţii prin care, cu ajutorul legii, să prevină şi să combată acele manifestări ale minorilor care aduceau atingere sau puneau în pericol valorile sociale fundamentale ale societăţii.

În cele ce urmează, vom urmări modul de înfăptuire a cadrului legal de sancţionare a minorilor infractori, în diferite etape istorice ale societăţii româneşti (începând cu perioada premergătoare reglementărilor din Codul penal din 1936, continuând cu cele din Codul penal din 1969 şi prezentarea sistemului de reeducare a minorilor de la 1969 până-n prezent), şi în diferite ţări europene.

 

  

I. Evoluţia sistemului de reeducare a minorilor infractori, în România, până la Codul Penal din 1936

 

Procesul de apariţie a unor reglementări privind regimul de reeducare a minorilor delicvenţi poate fi urmărit din cele mai vechi timpuri.

Chiar din dreptul antic se făceau în anumite situaţii diferenţieri de tratament între minori şi adulţi. În unele legiuiri vechi (chineză, de pildă) exista posibilitatea ca minorii sub 7 ani să fie iertaţi de pedeapsă de către împărat, numai dacă nu se făceau vinovaţi de trădare (delict major, pentru care pedeapsa consta în castrare).

La greci, minorii de asemenea beneficiau de un tratament special. Platon (427-347 î.e.n.) arată că un copil, întocmai ca şi un nebun, care a săvârşit un omor putea fi exilat pe un timp de 1 an, iar, în cazul în care nu respecta termenul exilului, aceasta se transforma în pedeapsă cu închisoarea pe termen de 2 ani. 

Aristotel (384-322 î.e.n.) scria că minorul se pedepsea numai în caz de omucidere cu voinţă.

Dreptul roman în epoca celor XII table (sec. V î.e.n.) constituie un progres în ceea ce priveşte condiţia juridică a minorului, stabilind pentru acesta o răspundere diminuată. De pildă, dacă adultul, în caz de furt, putea fi omorât de către victimă după ce era bătut cu nuiele, minorul pentru aceeaşi faptă era doar bătut şi trebuia să plătească despăgubiri, prin cei care exercitau autoritatea părintească asupra lui.

Legiuirea lui Iustinian prevedea că până la vârsta de 7 ani minorul era considerat incapabil şi, ca atare, nu răspundea penal. Între 7-14 ani răspundea numai dacă a săvârşit fapta cu pricepere; la 18 ani era considerat la vârsta tinereţii pline şi numai la 25 de ani era asimilat cu un adult.

Primele legiuiri româneşti care se referă la minori au fost: “Cartea Românească de Învăţătură” a lui Vasile Lupu, de la 1646, în Moldova şi “Îndreptarea legii” a lui Matei Basarab, de la 1652, în Muntenia. Minoritatea este tratată printre cauzele care apără de pedeapsă sau micşorează pedeapsa; de pildă Pravila lui Matei Basarab de la 1652 prevedea că minorii până la vârsta de 7 ani erau iertaţi, indiferent cu ce greşeau; de la 7 ani şi până la pubertate (14 ani băieţii şi 12 fetele) minorilor li se aplicau pedepse mai uşoare, între 14-20 ani, băieţii şi 12-25 ani, fetele, beneficiau de o ameliorare în regimul lor de sancţionare.

În cazul când minorii săvârşeau fapte deosebit de grave (erezia, paricidul) ei erau sancţionaţi la fel ca majorii. 

În Codul lui Constantin Armenopol minoritatea constituia, de asemenea, o cauză de reducere sau de înlocuire a pedepsei chiar şi pentru infracţiunea de omor.

În Manualul juridic al lui Andronache Dinici (1814, în Moldova) se arată că pentru infracţiunea de omor minorii nu erau scutiţi de pedeapsa capitală. În cazul săvârşirii altor infracţiuni, minorii ce depăşeau vârsta de 7 ani trebuiau să suporte aceeaşi pedeapsă ca majorii.

Prima operă legislativă care marchează un pas important spre trecerea la Codurile penale moderne este Condica Criminalicească a lui Ion Sandu Sturza din 1826, inspirată după Codul Penal austriac din 1803, care s-a aplicat în Moldova până la Unirea Principatelor.

Aceeaşi preocupare de modernizare a legislaţiei penale apare şi în Ţara Româneacă, odată cu intrarea în vigoare în anul 1852 a Condicii Criminale a lui Barbu Ştirbei, legiuire care se apropie mult de Codul penal francez de la 1810. Concepţia modernă a acestei legi se oglindeşte mai cu seamă în reglementările pentru minori. Limita de vârstă de la care începe răspunderea penală a acestora este de 8 ani, iar între 8-15 ani minorii puteau fi pedepsiţi cu închisoarea numai cu condiţia să fi lucrat cu pricepere, caz în care durata pedepsei era de la 3 luni la 3 ani şi se execută într-o mânăstire anume stabilită " după firea şi mărimea crimei şi vinei". 

Dacă se dovedea că minorii din această categorie de vârstă au lucrat “fără pricepere şi fără cugetare” ei erau încredinţaţi părinţilor lor pentru îngrijire şi supraveghere şi sub răspunderea lor civilă.

Minorii între 15-21 ani răspundeau penal necondiţionat. 

O altă reglementare importantă este cea care se referă la separarea minorilor de majori în închisori, prevăzută pentru prima dată prin Regulamentul pentru organizarea serviciului stabilimentelor penitenciare şi de binefacere din România din anul 1862.

Tot pentru întâia oară a luat fiinţă o închisoare pentru minori la Mânăstirea Cernica.

La 1 mai 1865 apare primul Cod penal român, sub domnia lui Alexandru Ioan Cuza, care înlocuieşte Codul penal de la 1826 din Moldova (Codul lui Ioan Sandu Sturza) şi pe cel de la 1852 din Muntenia, reglementând tratamentul penal al minorilor.

Potrivit art. 61 din acest cod, minorul până la vârsta de 8 ani nu răspunde penal, beneficiind de o cauză absolută de incapacitate penală (prezumţie absolută).

Între 8-15 ani, când minorul a acţionat fără pricepere este achitat şi va fi încredinţat părinţilor pentru supraveghere şi educare sau va fi trimis într-o mânăstire, pe un timp determinat, prin hotărâre judecătorească. Când minorul de aceeaşi vârstă a acţionat cu pricepere instanţa va reduce pedeapsa. De aceeaşi atenuare a pedepsei beneficiază şi minorii între 15-20 ani, care răspund penal necondiţionat. 

Regulamentul general al Casei Centrale de Corecţiune pentru minori şi Legea nr.1 din anul 1874 stabileau regimul concret la care urmau să fie supuse toate categoriile de minori pe timpul internării: disciplină severă şi obligaţia de a munci la câmp sau în ateliere, noaptea aplicându-se sistemul celular; un institutor care avea sarcina să înveţe pe minori să scrie, să citească şi să calculeze, dându-le totodată noţiuni elementare de geografie, istorie etc.

La 31 martie 1919 şi-a început activitatea la Gherla (Arad) primul Institut de educaţie corectivă de la noi, înfiinţat în 1886, în care erau internaţi minorii infractori care, după executarea pedepsei cu închisoarea, erau supuşi educaţiei corective până la majorat.

Codul Penal din 1936 încheie procesul de unificare a dreptului penal în ţara noastră, după unificarea politică din 1918.

Preluând multe din ideile progresiste ale vremii şi inspirat din realităţile româneşti, noul cod a adoptat un sistem sancţionator pentru minori, cu dispoziţii care reproduc multe din instituţiile experimentate în decursul timpului.

Minorul până la 14 ani precum şi cel cu vârstă între 14-19 ani care a acţionat fără discernământ nu răspund penal, dar li se aplică măsuri cu caracter preventiv educativ, tutelare şi de protecţie, măsuri care încetează când acesta a împlinit vârsta de 21 de ani.

Adolescenţilor cu vârsta cuprinsă între 14-19 ani, pentru care instanţa constată că în momentul săvârşirii infracţiunii au lucrat cu discernământ, li se pot aplica următoarele măsuri de siguranţă:

a. libertatea supravegheată;

b. educaţia corectivă, 

iar ca pedepse se prevăd: 

a. mustrarea;

b. închisoarea corecţională sau detenţia simplă.

Introducând în sistemul de sancţionare a minorilor măsurile educative şi acordându-le acestora prioritate faţă de pedepse, noua lege penală se situează ferm pe poziţia că măsurile educative trebuie să înlocuiască pe cât posibil pe cele represive, atunci când este vorba de minori.

Deşi aprobat ca o operă legislativă valoroasă, noul Cod penal de la 1936 a fost supus, la puţin timp după intrarea sa în vigoare, unor importante modificări şi completări în ceea ce priveşte regimul minorilor.

Noua lege din 1938 coboară limitele de vârstă referitoare la minori, atât cea a majoratului penal, de la 19 la 18 ani, cât şi cea a incapacităţii penale, de la 14 la 12 ani. Între aceste limite (12-18 ani) se situează o etapă intermediară, 12-15 ani, în care minorul răspunde penal numai dacă a lucrat cu discernământ; minorul de la 15-18 ani, deşi răspunde penal, beneficiază de un tratament atenuat în ceea ce priveşte aplicarea pedepsei.

Legea prevedea şi înfiinţarea instanţelor pentru minori compuse dintr-un singur judecător, delegat de Ministerul Justiţiei pe termen de 3 ani, care, pe lângă sarcina de judecată, o are şi pe cea de cercetare şi instruire a cauzelor cu minori.

 

II. Reglementările privind sancţiunile aplicabile delicvenţilor minori în Codul Penal Român actual

 

 

La 1 ianuarie 1969 a intrat în vigoare un nou Cod penal, al treilea în legislaţia penală modernă românească, în care sistemul sancţionator special prevăzut pentru minori este un sistem mixt, format din măsuri educative (mustrarea, libertatea supravegheată, internarea într-un institut special de reeducare, internarea într-un institut medical-educativ) şi pedepse.

Printr-o dispoziţie explicită (art. 100 alin. 2) s-a acordat prioritate măsurilor educative, pedeapsa închisorii aplicându-se numai dacă se apreciază că luarea celor dintâi măsuri este insuficientă pentru îndreptarea minorilor.

Superioritatea sistemului sancţionator actual pentru minori rezultă şi din faptul că în timp ce în Codul penal anterior mustrarea era inclusă în rândul pedepselor, iar libertatea supravegheată determina amânarea soluţionării laturii penale a cauzei, noul Cod penal situează mustrarea în rândul măsurilor educative, acordându-i astfel adevăratul ei caracter de măsură menită să contribuie la reeducarea minorilor şi să prevină săvârşirea unor fapte antisociale de către acesta.

De asemenea, libertatea supravegheată nu mai are ca efect amânarea judecării cauzei, deoarece pronunţarea ei constituie însăşi soluţia dată acesteia.

În ceea ce priveşte modul cum se reflectă ocrotirea minorilor în Codul penal românesc, se constată că legea penală în vigoare ia în considerare vârsta, în primul rând, în raport cu persoanele care vor săvârşi faptele prevăzute de legea penală atât în cadrul normelor privitoare la stabilirea existenţei sau inexistenţei răspunderii penale, cât şi în acela al normelor privitoare la tratamentul sancţionar şi la individualizarea sancţiunilor de drept penal (art. 99, 100 Cod Penal).

Legea penală face distincţie între minorii fără răspundere penală şi minorii care răspund penal.

Faptele prevăzute de legea penală săvârşite de minori care în momentul comiterii faptelor nu aveau vârsta de 14 ani nu au caracter penal şi nu constituie infracţiuni; minorul care are vârsta între 14-16 ani răspunde penal numai dacă se dovedeşte că a săvârşit fapta cu discernământ, răspunzând penal numai minorul care a împlinit 16 ani, vârsta de la care se prezumă discernământul.

Faptele săvârşite de minori sunt considerate că prezintă un grad de pericol social legal mai redus, decît atunci când sunt comise de majori, din care cauză minoritatea constituie o cauză de diferenţiere a răspunderii penale şi deci a regimului sancţionator. 

Pentru minori se aplică reguli speciale privind gradul şi limitele răspunderii penale, deoarece grija legiuitorului este în primul rând de a-i reeduca şi numai în ultimă instanţă să-i sancţioneze.

Diferenţierea răspunderii penale se reflectă în regimul special de sancţionare a infractorilor minori, în raport cu a celor majori, alcătuit din măsuri educative, care se aplică cu prioritate în sancţionarea infracţiunilor săvârşite de ei, şi pedepse, care intervin numai atunci când măsurile educative nu asigură o sancţiune corespunzătoare gravităţii faptelor comise şi nu corespund necesităţii de îndreptare a infractorului (art. 100 Cod Penal).

Măsurile aplicabile delicvenţilor minori sunt următoarele:

1. Măsuri educative:

· Mustrarea;

· Libertatea supravegheată;

· Internarea într-un centru de reeducare ;

· Internarea într-un institut medico-educativ;

2. Pedepsele:

· Amenda;

· Închisoarea.

 

 III. Măsurile educative aplicabile minorilor infractori

 

1. Mustrarea

Este acea măsură educativă care constă în dojenirea minorului, în arătarea pericolului social al faptei săvârşite, în sfătuirea minorului să se poarte în aşa fel încât să dea dovadă de îndreptare, atrăgându-i-se totodată atenţia că dacă va săvârşi din nou o infracţiune se va lua faţă de el o măsură mai severă sau i se va aplica o pedeapsă.

Măsura educativă a mustrării se situează pe prima treaptă în ierarhia măsurilor educative, este cea mai uşoară dintre ele şi se ia faţă de minorul a cărei îndreptare se apreciază că este posibilă şi fără aplicarea unei măsuri educative mai severe.

Această măsură se ia în general în cazul faptelor mai uşoare sau chiar pentru fapte care, deşi nu pot fi socotite uşoare, sunt înfăptuite de un minor care se află încă sub influenţa unor apucături învăţate în faza copilăriei pe care abia a depăşit-o.

2. Libertatea supravegheată

Libertatea supravegheată este a doua măsură educativă prevăzută de Codul penal şi constă, potrivit art.103, în “lăsarea minorului în libertate pe timp de 1 an sub supraveghere deosebită. Supravegherea poate fi încredinţată, după caz, părinţilor minorului, celui care l-a înfiat sau tutorelui. Dacă aceştia nu pot asigura supravegherea în condiţii satisfăcătoare, instanţa dispune încredinţarea supravegherii minorului pe acelaşi interval de timp unei persoane de încredere, de preferinţă unei rude mai apropiate, la cererea acesteia ori a unei instanţe legal însărcinate cu supravegherea minorilor”.

Instanţa pune în vedere celui căruia i s-a încredinţat supravegherea îndatorirea de a veghea îndeaproape asupra minorului, în scopul îndreptării lui, de a înştiinţa instanţa imediat, dacă minorul se sustrage de la supravegherea ce se exercită asupra lui sau are purtări rele, ori a săvârşit din nou o faptă prevăzută de legea penală.

Instanţa poate impune minorului respectarea uneia sau a mai multor obligaţii:

· să nu frecventeze anumite locuri stabilite;

· să nu intre în legătură cu anumite persoane;

· să presteze o activitate neremunerată într-o instituţie de interes public fixată de instanţă, cu o durată între 50-200 ore, de maximum 3 ore pe zi, după programul de şcoală, în zilele nelucrătoare şi în vacanţă.

După luarea măsurii libertăţii supravegheate, instanţa încunoştinţează şcoala unde minorul învaţă sau unitatea la care este angajat ori instituţia la care prestează activitatea stabilită de instanţă, pentru ca acestea să colaboreze la reeducarea minorului împreună cu persoana căruia i-a fost încredinţat.

Dacă înăuntrul termenului prevăzut minorul se sustrage de la supravegherea ce se exercită asupra lui sau are purtări rele ori săvârşeşte o faptă prevăzută de legea penală, instanţa revocă libertatea supravegheată şi ia faţă de minor măsura internării într-un centru de reeducare.

Dacă fapta prevăzută de legea penală constituie infracţiune, instanţa ia măsura internării sau aplică o pedeapsă.

Măsura libertăţii supravegheate se poate dispune în situaţii în care minorii au săvârşit infracţiuni de gravitate medie, faţă de care mustrarea este insuficientă, iar internarea într-un centru de reeducare apare ca măsură excesivă.

 

3. Internarea într-un centru de reeducare

A treia măsură educativă ce se poate lua faţă de minorul infractor este internarea într-un centru de reeducare. Această măsură se ia, conform art. 104 Cod penal, “în scopul reeducării minorului, căruia i se asigură posibilitatea de a dobândi învăţătura necesară şi o pregătire profesională potrivit cu aptitudinile sale.

Măsura internării se ia faţă de minorul în privinţa căruia celelalte măsuri educative sunt neîndestulătoare."

Măsura internării minorului într-un centru de reeducare este mai aspră decât măsura libertăţii supravegheate deoarece, spre deosebire de aceasta, măsura internării este o privire de libertate a minorului, în scopul reeducării acestuia, realizându-şi scopurile prin acţiunea unei instituţii de stat specializate.

Măsura internării se ia numai în cazul în care, dat fiind gradul de pericol social al faptei săvârşite, se apreciază că celelalte măsuri educative mai puţin aspre n-ar putea constitui mijloace suficiente pentru a realiza îndreptarea minorului. Măsura internării într-un centru de reeducare prezintă unele avantaje faţă de celelalte măsuri educative şi chiar faţă de pedepse:

· internarea se dispune pe un timp nedeterminat;

· reeducarea este încredinţată unei instituţii anume creată în acest scop, dotată cu cadre special calificate;

· în timpul şederii sale în instituţie minorului i se creează şi posibilitatea continuării învăţăturii şi a dobândirii unei calificări profesionale.

Minorii condamnaţi la această măsură educativă sunt conduşi la centrul de reeducare pentru primire, observare şi repartizare, unde sunt ţinuţi o perioadă de până la 6 luni, timp în care sunt supravegheaţi asupra sănătăţii, a aptitudinilor şi înclinaţiilor, în vederea stabilirii profesiunii pentru care va urma a se pregăti şi a precizării formelor concrete de reeducare. De aici ei vor fi repartizaţi la unul din centrele de reeducare organizate în vederea dobândirii învăţăturii necesare şi pregătirii profesionale potrivit cu aptitudinea lor. Măsura internării se ia pe un timp nedeterminat, însă nu poate dura decât până la împlinirea vărstei de 18 ani. La data la care minorul devine major instanţa poate dispune prelungirea internării, pe o durată de cel mult 2 ani, dacă aceasta este necesară pentru realizarea scopului internării.

Dacă a trecut cel puţin un an de la data internării în centrul de reeducare şi minorul a dat dovezi temeinice de îndreptare, de sârguinţă la învăţătură şi la însuşirea pregătirii profesionale se poate dispune liberarea înainte de a deveni major (art. 107 C.p.). Dacă minorul căruia i s-a acordat liberarea înainte de a deveni major are o bună conduită, aceasta devine definitivă la împlinirea vârstei de 18 ani şi măsura internării încetează de drept (art. 108. Cp). Dacă în perioada liberării minorul are o purtare necorespunzătoare, se poate dispune revocarea liberării şi reinternarea lui într-un centru de reeducare.

În cazul în care minorul săvârşeşte din nou în perioada internării sau în cea a liberării, înainte de a deveni major, o infracţiune pentru care se apreciază că este necesară aplicarea pedepsei închisorii, instanţa revocă măsura internării. Dacă nu este necesară o pedeapsă, se menţine măsura internării şi se revocă liberarea (art. 108 alin 2 C.p.).

 

4. Internarea într-un institut medical-educativ

Măsura educativă a internării într-un institut medical-educativ ocupă ultimul loc în scara măsurilor educative, dar cu toate acestea nu constituie o măsură mai aspră decât internarea într-un centru de reeducare.

Această măsură a internării într-un institut medical-educativ are un caracter specific mixt: medical şi educativ, având menirea de a asigura infractorilor cu deficienţe fizice sau psihice un tratament medical şi un regim special de educaţie, adecvat stării în care se găsesc.

Codul penal din 1936 nu cuprindea dispoziţii cu privire la această categorie de minori. Minorii anormali, întârziaţi mintal sau bolnavi erau cuprinşi în categoria minorilor neinfractori. 

Această măsură educativă a internării într-un institut medical-educativ se ia, potrivit art. 105 Cod penal, “faţă de minorul care, din cauza stării sale fizice sau psihice, are nevoie de un tratament medical şi de un regim special de educaţie”.

În privinţa acestor minori trebuie sesizată Comisia de ocrotire a minorilor, conform Ordonanţei de Urgenţă nr. 26/12 iunie 1997 a Guvernului României pentru a dispune internarea minorului într-o instituţie de ocrotire pentru deficienţi psihici.

Dacă în momentul săvârşirii faptei, minorul, fie din cauza alienaţiei mintale, fie din alte cauze, nu şi-a putut da seama de acţiunile sau inacţiunile sale, ori nu a putut fi stăpân pe ele, soluţia nu poate fi internarea într-un institut medical-edicativ, ci scoaterea de sub urmărire penală, în baza art.10 litera c, Cod procedură penală, urmând a se dispune totodată sesizarea Comisiei de ocrotire a minorilor, în vederea internării minorului într-o instituţie de ocrotire pentru deficienţi psihici.

Pentru a putea fi luată măsura educativă a internării într-un institut medical-educativ este necesar ca: 

· minorul să răspundă penal, adică să fie un făptuitor minor între 14 şi 16 ani şi să fi săvârşit fapta cu discernământ sau un minor care a depăşit vârsta de 16 ani.

· să existe o stare anormală la data săvârşirii faptei.

Instanţa trebuie să se convingă de necesitatea luării măsurii internării într-un institut medical-educativ, fapt pentru care este necesar să dispună efectuarea unei expertize medicale şi de specialitate, pentru a trage concluzii asupra tratamentului medical şi asupra regimului special de educaţie ce trebuie aplicat.

Această măsură este dispusă de instanţa competentă să judece cauza penală în care este implicat minorul.

Durata măsurii educative a internării într-un institut medical-educativ, ca şi în cazul măsurii educative a internării într-un centru de reeducare, este nedeterminată (art. 166.alin.1 Cod penal), dar nu poate dura decât până la data când minorul a împlinit vârsta de 18 ani. Prin excepţie, poate fi prelungită pe cel mult 2 ani, dacă această prelungire este necesară pentru realizarea scopului internării.

În cazul în care, minorul internat într-un institut medical-educativ săvârşeşte din nou o infracţiune pentru care se apreciază că este cazul să i se aplice pedeapsa închisorii, instanţa care judecă noua infracţiune revocă internarea. 

Dacă instanţa consideră că este cazul, o dată cu aplicarea pedepsei poate lua faţă de minor măsura de siguranţă a obligării la tratament medical (art. 114 Cod penal).

 

 IV. Pedepsele aplicabile minorilor infractori

 

Pedepsele ce se pot aplica minorilor sunt închisoarea sau amenda, prevăzute de lege pentru infracţiunea săvârşită. Limitele acestor pedepse se reduc la jumătate. În urma reducerii, în nici un caz minimul pedepsei nu va depăşi 5 ani.

Când legea prevede pentru infracţiunea săvârşită pedeapsa detenţiei pe viaţă, se aplică minorului închisoarea de la 5 la 20 ani.

Pedepsele complementare nu se aplică minorului.

Condamnările pronunţate pentru fapte săvârşite în timpul minorităţii nu atrag incapacităţi sau decăderi (art. 109 Cod penal).

1. Amenda

Aplicarea pedepsei amenzii faţă de minorii care răspund penal se impune instanţei mai ales când aceştia sunt în preajma ajungerii la majorat, când luarea unei măsuri educative nu mai este practic posibilă, iar aplicarea unei pedepse cu închisoarea nu apare ca necesară.

Alegând pedeapsa amenzii, instanţa o va individualiza în raport cu prevederile art. 72 Cod penal.

La fel ca şi în cazul pedepsei cu închisoarea, amenda aplicabilă minorului este cea prevăzută de legea specială pentru infracţiunea săvârşită, redusă la jumătate. 

În cazul în care condamnatul se sustrage cu rea-credinţă de la executarea amenzii, s-a prevăzut pentru instanţă posibilitatea înlocuirii pedepsei amenzii cu pedeapsa închisorii, ţinându-se seama de partea din amendă care a fost achitată (art. 63 Cod penal).

Această măsură se aplică numai în cazurile în care legea prevede amenda alternativ cu închisoarea, iar instanţa s-a oprit asupra amenzii.

Înlocuirea nu va putea avea loc când amenda a rezultat ca efect al aplicării circumstanţelor atenuante, pentru că ar însemna să se anuleze efectele acestor circumstanţe, ceea ce nu este posibil.

Înlocuirea pedepsei amenzii în cazul neachitării acesteia cu rea-credinţă se dispune de instanţa de executare, sesizarea instanţei făcându-se din oficiu sau de către organul care execută amenda.

2. Închisoarea

Pedeapsa privativă de libertate a închisorii poate fi aplicată minorilor care răspund penal, dacă se apreciază că luarea unei măsuri educative nu este suficientă pentru îndreptarea minorilor.

Este o măsură extremă luată în cazul unui infractor minor. În cazul în care se apreciază că minorul trebuie supus, pentru îndreptarea sa şi pentru realizarea prevenţiei generale, unei pedepse a închisorii, instanţa va trebui să individualizeze această sancţiune. 

Limitele prevăzute de lege pentru infracţiunea săvârşită se reduc la jumătate, dar fără ca în urma reducerii minimum pedepsei închisorii să poată depăşi 5 ani.

În ipoteza când pentru o infracţiune minorul este pedepsit cu închisoarea, iar pentru alta cu amendă, pedeapsa închisorii va putea fi cumulată cu amenda, în tot sau în parte.

Sporurile de pedeapsă prevăzute pentru circumstanţele agravante şi pentru concursul de infracţiuni sunt aplicate şi infractorilor minori, fără vreo reducere a acestora. Instanţa, însă, având în vedere că infractorul este minor şi ţinând seama de celelalte date ale cauzei şi de numărul infracţiunilor săvârşite, va putea aprecia dacă este cazul sau nu ca la pedeapsa cea mai grea aplicată minorului să fie adăugat un spor, iar când sporul este necesar, va avea grijă ca acesta să nu urce până la maximul său.

Minorilor nu le sunt aplicabile sporurile de pedeapsă rezultate din starea de recidivă, deoarece hotărârile de condamnare privitoare la infracţiunile săvârşite în timpul minorităţii nu atrag starea de recidivă.

Dacă minorul a săvârşit două fapte şi, prin hotărâri deosebite, a fost condamnat pentru una din aceste fapte la pedeapsa cu închisoarea, iar pentru cealaltă faptă s-a luat faţă de el o măsură educativă, această măsură se va revoca, deoarece nu este compatibil ca minorul să fie supus în acelaşi timp atât la executarea pedepsei închisorii, cât şi la o măsură educativă. 

Executarea pedepsei închisorii în cazul minorilor se face separat de condamnaţii majori sau în locuri de deţinere speciale.

3. SUSPENDAREA CONDIŢIONATĂ A EXECUTĂRII PEDEPSEI. 

Art. 110 Cod penal prevede posibilitatea suspendării condiţionate a executării pedepsei, ca mijloc de individualizare a executării pedepsei, aplicabilă minorilor. Termenul de încercare este compus din durata pedepsei închisorii, la care se adaugă un interval de timp de 2 ani, iar dacă minorul este condamnat la pedeapsa amenzii, termenul de încercare este de 1 an.

Termenul de încercare se socoteşte de la data când hotărârea prin care s-a pronunţat suspendarea condiţionată a executării pedepsei a rămas definitivă.

În acelaşi timp cu suspendarea condiţionată a executării pedepsei, se poate dispune încredinţarea supravegherii minorului unor persoane sau instituţii din cele arătate în art. 103 Cod penal, însă măsura nu poate dura decât până la împlinirea vârstei de 18 ani.

 

4. Revocarea suspendării condiţionate a executării pedepsei

Revocarea suspendării condiţionate a executării pedepsei are loc în mod facultativ, dacă minorul se sustrage de la îndeplinirea obligaţiilor impuse de către instanţă sau când a săvârşit o nouă infracţiune, din culpă, în cursul termenului de încercare pentru care s-a pronunţat hotărâre definitivă.

La calcularea pedepsei se vor aplica dispoziţiile referitoare la concursul de infracţiuni sau la pluralitatea intermediară, deoarece recidiva nu se poate reţine în sarcina inculpaţilor minori. Dacă pedeapsa rezultată în urma contopirii nu depăşeşte 2 ani, instanţa poate dispune suspendarea condiţionată a executării pedepsei, al cărui termen de încercare se va calcula de la data rămânerii definitive a hotărârii prin care s-a pronunţat suspendarea condiţionată a executării pedepsei.

În perioada termenului de încercare minorul trebuie să se supună unor măsuri de supraveghere şi să îndeplinească unele obligaţii:

· să nu frecventeze anumite locuri stabilite;

· să nu intre în legătură cu anumite persoane;

· să presteze o activitate nerenumerată într-o instituţie de interes public fixată de instanţă, cu o durată între 50-200 de ore, de maxim 3 ore pe zi;

· să se prezinte la date fixate la judecătorul desemnat cu supravegherea lui sau la alte organe stabilite de instanţă (parchet, poliţie);

· să anunţe în prealabil orice schimbare de domiciliu, reşedinţă sau locuinţă şi orice deplasare de depăşeşte 8 zile, precum şi întoarcerea, măsură care operează indiferent dacă minorul ar locui la părinţi sau la altă persoană, sau chiar singur;

· să anunţe şi să justifice schimbarea locului de muncă (doar pentru minorii care lucrează);

· să comunice informaţii de natură a putea fi controlate mijloacele de existenţă, indiferent dacă este întreţinut de părinţi sau are venituri proprii din muncă;

· să desfăşoare o activitate sau să urmeze un curs de învăţământ ori calificare;

· să nu depăşească limita teritorială stabilită decât în condiţiile fixate de lege;

· să se supună măsurilor de control, tratament sau îngrijire, în special în scopul dezintoxicării.

Dacă minorul nu a comis din nou a infracţiune în cursul termenului de încercare şi nici nu s-a pronunţat revocarea suspendării, el va fi reabilitat de drept.

 

5. Executarea pedepsei închisorii la locul de muncă (art. 86 alin 7 - 86 alin 11 Cod penal)

Executarea pedepsei închisorii la locul de muncă de către minor poate avea loc numai dacă tânărul este angajat şi are vârsta de 16 ani.

Instanţa va putea dispune acest mijloc de individualizare a executării pedepsei, ţinând seama de:

· gravitatea faptei comise;

· de împrejurările în care a fost comisă fapta;

· de conduita profesională şi generală a făptuitorului şi de posibilităţile sale de reeducare şi dacă consideră că sunt temeiuri suficiente ca scopul să fie atins fără privare de libertate, dacă unitatea în care urmează să-şi desfăşoare activitatea îşi dă acordul şi sunt întrunite următoarele condiţii:

· pedeapsa aplicată de către instanţă este de cel mult 5 ani,

· cel în cauză nu a mai fost condamnat anterior la pedeapsa închisorii mai mare de un an.

 

2.6. Pedepse care nu se aplică minorilor

Sunt anumite categorii de pedepse care, potrivit Codului penal, nu se aplică minorilor, indiferent de circumstanţe. Acestea sunt:

· Pedeapsa detenţiunii pe viaţă;

· Pedepsele complementare;

· Incapacităţile sau decăderile prevăzute de legi speciale ca urmare a unei condamnări.

 

 V. Sancţiuni aplicabile delicvenţilor minori în unele ţări europene

 

AUSTRIA

Măsuri aplicabile tinerilor delicvenţi:

Legea penală austriacă se aplică tinerilor infractori (minori între 14-19 ani) care au încălcat legea. Copii sub 14 ani nu pot fi consideraţi că au acţionat cu discernământ, chiar şi pentru cele mai grave infracţiuni.

a) Măsuri educative:

- avertismentul;

- plasarea într-o instituţie de îngrijire socială (în Austria nu există aşa numitele "instituţii închise").

- "compensarea extrajudiciară" (compensarea sau repararea răului sau stricăciunilor făcute). În aceste cazuri, procurorul, înmânează cazul lucrătorilor sociali din Asociaţia de asistenţă a probaţiunii. Ei studiază toate părţile implicate în rezolvarea problemei şi apoi revin cu rezultate. Acest tip de mediere victimă-infractor reprezintă una dintre realizările majore ale reformei făcute în acest domeniu;

- realizarea unui anumit serviciu în folosul comunităţii sau emiterea unui ordin de plată ordonat de Tribunal. Ordinele Tribunalului privind serviciul în folosul comunităţii se referă la un anumit tip de activitate pe timp scurt (nu poate depăşi 60 de ore), care să aibă o anumită relevanţă pentru conflictul pus în discuţie (exemplu: muncă în spital pentru infractorii care adus vătămări corporale).

Ordinele de plată sunt făcute de obicei către o organizaţie caritabilă.

Nici una dintre măsurile enumerate mai sus nu sunt trecute în cazier.

b) Pedeapse.

Pedepsele aplicabile minorilor în Austria sunt: amenda şi detenţia.

În acest domeniu sunt anumite derogări de la dreptul comun şi anume:

- nu există pedeapsa pe viaţă,

- nu există pedeapsa capitală,

- un tânăr sub vârsta de 16 ani poate fi pedepsit cu maxim 10 ani de închisoare,

- un tânăr peste vârsta de 16 ani poate fi pedepsit cu maxim 15 ani închisoare,

- pedepsele impuse de lege pentru orice infracţiune trebuie reduse la jumătate în cazurile tinerilor.

Noua lege austriacă a introdus noi măsuri către sfârşitul scalei de sancţiuni, permiţând astfel judecătorului sau procurorului public să renunţe la "intervenţia uşoară" şi să se ajungă în mod progresiv la măsuri severe, dacă activitatea infracţională persistă.

Belgia

Tinerii delicvenţi sub 18 ani nu pot face obiectul sancţiunilor prevăzute în Codul penal, dar se supun dispoziţiilor Legii din 8 aprilie 1965 referitoare la protecţia tinerilor. Ei sunt judecaţi de “Tribunalul tineretului”.

Dacă au mai mult de 16 ani ei pot, în anumite împrejurări, să fie transferaţi tribunalelor de drept comun.

Măsuri aplicabile tinerilor delicvenţi:

a. Măsurile de supraveghere sau educare prevăzute de lege, referitoare la protecţia tinerilor, sunt următoarele:

· mustrarea însoţită de un act scris, adresată părinţilor sau persoanelor care îi au în supraveghere;

· supravegherea de către un comitet de protecţie a tinerilor sau de către un delegat de la protecţia minorilor, cu menţinerea în mediul familial, cu condiţia ca tânărul delicvent să frecventeze în mod regulat o instituţie şcolară, însoţită de o activitate educativă sau în folosul colectivităţii, în raport cu vârsta sa şi cu resursele sale, şi să se supună directivelor pedagogice şi medicale ale unui Centru de orientare educativă sau igienă mintală;

· plasarea într-o familie primitoare sau într-un institut corespunzător, sub supravegherea unui Comitet de supraveghere a tinerilor sau a unui delegat însărcinat;

· plasarea într-un centru special.

b) Pedeapsa cu închisoarea 

Dacă un minor are o vârstă mai mare de 16 ani şi dacă Tribunalul Tineretului apreciază ca insuficientă o măsură de supraveghere sau educare sau dacă comportamentul minorului este considerat periculos, minorul poate fi închis într-o instituţie penitenciară, unde este supus unui regim special.

Elveţia

Codul penal stabileşte principiul iresponsabilităţii penale absolute a copiilor sub 7 ani şi prevede aplicarea unei măsuri specifice pentru copiii cu o vârstă cuprinsă între 7-15 ani.

Revizuirea Codului penal este actualmente în studiu şi are ca obiect principiul separării dreptului penal al minorilor de cel al adulţilor.

Dreptul penal al minorilor se preconizează să fie reglementat de o lege specială. Acest proiect de lege propune a se ridica vârsta responsabilităţii penale la 10 ani şi să se instaureze un nou sistem de sancţiuni, înlocuind pedepsele privative de libertate prin sancţiuni pecuniare şi prin munci în interesul general.

Ţinând cont de amploarea acestui proiect, acesta va fi poate adoptat într-un viitor mai îndepărtat.

Măsuri aplicabile tinerilor delicvenţi.

a. Pentru copii între 7-15 ani:

Articolele 82-88 Cod penal tratează măsurile aplicabile minorilor între 7-15 ani. Autoritatea de judecată competentă pentru pedepsirea minorilor şi adolescenţilor poate impune următoarele măsuri:

· măsuri educative – plasamentul familial sau într-o casă de educaţie;

· tratamentul medical în caz de tulburări fizice sau psihice;

· măsuri disciplinare care pot consta în mustrare, obligaţia de a efectua o muncă sau 6 zile de exmatriculare şcolară. Dacă delictul nu este foarte grav, autoritatea de judecată poate hotărâ ca respectivul copil să fie lăsat în supravegherea puterii paternale.

· nici o sancţiune penală nu poate fi pronunţată împotriva tinerilor delicvenţi sub 15 ani.

a. Adolescenţi în vârstă de 15-18 ani

· măsuri educative care să impună plasamentul într-o casă de educaţie sau în sânul unei familii sau a unei şcoli de reeducare;

· tratament medical, mai ales în caz de tulburări fizice şi psihice;

· plasarea într-o casă de reeducare prin muncă, începând cu vârsta de 17 ani;

· plasament terapeutic;

· plasamentul în case de reeducare;

· sancţiuni penale: amenda şi detenţia ( de la o zi la un an).

c) Tineri adulţi între 18-25 ani:

Dispoziţiile generale din Codul penal se aplică tinerilor adulţi mai mari de 18 ani. Uneori tinerii pot face obiectul următoarelor măsuri:

· plasarea într-o casă de educare prin muncă, cu posibilitatea de a urma o pregătire profesională sau să muncească în afara stabilimentului;

· plasarea într-un stabiliment penitenciar, dacă tânărul adult încalcă disciplina într-o casă de educare prin muncă.

Franţa

Articolul 122-8 Cod penal stabileşte principiul iresponsabilităţii penale absolute a minorilor mai mici de 13 ani.

Tinerii de la 13-18 ani sunt consideraţi iresponsabili, dar pot face uneori obiectul unei condamnări penale, atunci când circumstanţele şi personalitatea delicventului justifică acest lucru. 

Măsurile aplicabile minorilor sunt prevăzute în Ordonanţa nr. 45-174 din 2 februarie 1945 referitoare la copiii delicvenţi.

 

Măsuri aplicabile tinerilor delicvenţi.

a. Măsuri educative

Judecătorul minorilor poate aplica următoarele măsuri educative prevăzute în art. 8 din Ordonanţa nr. 45-174/1945:

· dispensa de pedeapsă, dacă se consideră că minorul vinovat poate fi absolvit şi dacă prejudiciul cauzat este reparat sau dacă a încetat tulburarea provocată;

· admonestarea;

· darea sub supravegherea părinţilor, tutorelui persoanelor care supraveghează minorul sau a unei persoane demne de încredere;

· punerea sub protecţie judiciară pentru o perioadă care să nu depăşească 5 ani;

· plasarea într-o instituţie sau stabiliment public sau privat de educare şi formare profesională, într-un centru medical sau medico-pedagogic, într-un internat special, iar pentru minorii sub 13 ani plasarea sub un serviciu de asistenţă a copilului;

· libertatea supravegheată până la atingerea majoratului.

a. Mediere şi reparare

Minorii participă la repararea prejudiciului cauzat, desfăşurând o activitate de ajutor, de reparare în folosul victimei sau în folosul colectiv, însoţite de scuze acordate acesteia. Aceste măsuri nu pot fi ordonate decât cu acordul victimei.

Minorii între 16-18 ani pot fi supuşi obligaţiei de a desfăşura o muncă de interes general care să aibă un caracter formal şi care să favorizeze reinsercţia socială.

b. Pedeapsa cu închisoarea

Pedepsele privative de libertate pronunţate, privesc pe minorii mai mari de 13 ani şi nu pot depăşi jumătate din pedeapsa aplicabilă unui major pentru aceeaşi infracţiune.

În caz de gravitate extremă, pedeapsa aplicată unui minor între 16-18 ani poate fi aceeaşi ca cea aplicată unui major. Minorul efectuează pedeapsa în închisori speciale pentru minori sau în zone separate în închisorile pentru adulţi.

 

Germania

Măsuri aplicabile tinerilor delicvenţi

Legea referitoare la tribunalele minorilor clasează aceste măsuri în trei categorii: măsuri educative; măsuri disciplinare, pedeapsa cu închisoarea specifică tinerilor, singura care constituie sancţiune penală.

a. Măsuri educative:

· obligarea de a se supune anumitor reguli de conduită specifice locului de rezidenţă;

· interdicţia de a frecventa anumite persoane şi anumite locuri.

a. Măsuri disciplinare

Aceste măsuri sunt impuse când măsurile educative sunt considerate ca insuficiente. Ele se împart în trei grupe: 

· avertismentul solemn;

· obligativitatea executării anumitor acţiuni (prezentarea de scuze personale, repararea prejudiciului, vărsarea unei sume de bani în contul unui organism de interes general, spre exemplu);

· detenţia specială pentru delicvenţii minori, pedeapsă care nu este considerată ca o sancţiune penală şi care nu este înscrisă în cazierul judiciar. Ea se efectuează într-un stabiliment special în diferite modalităţi:

· detenţia de week-end (de maximum 2 week-end-uri);

· detenţia pe termen scurt (de 2-4 zile);

· detenţia pe termen lung (de 1-4 săptămâni).

a. Pedeapsa cu închisoarea

Pedeapsa cu închisoarea se pronunţă atunci când măsurile educative şi cele disciplinare nu sunt suficiente, ţinând cont fie de gravitatea infracţiunii comise, fie de înclinaţiile periculoase ale tânărului.

Durata pedepsei este cuprinsă în principiu între 6 luni şi 5 ani, dar poate atinge şi 10 ani.

Legea indică ca durata pedepsei să fie calculată în asemenea mod încât efectul educativ asupra minorului să poată fi atins.

Această pedeapsă se efectuează în închisori pentru minori. Este vorba în general nu de instituţii specializate, ci de sectoare separate în închisorile pentru adulţi. Aceste pedepse nu se aplică tinerilor sub 16 ani. Judecătorii utilizează din ce în ce mai mult modalitatea de a pronunţa o dispensă de pedeapsă, în aşa fel încât pedeapsa să nu depăşească 2 ani.

Această dispensă este pronunţată în 2/3 din cazuri şi mai ales când pedeapsa pronunţată depăşeşte 1 an.

Italia

Măsuri aplicabile tinerilor delicvenţi.

Se aplică minorilor de la 14 ani în măsura în care ei au acţionat cu discernământ.

a. Reducerea pedepsei.

Tinerii delicvenţi sunt pasibili de aceleaşi sancţiuni ca şi adulţii, dar sub o formă mai atenuată, astfel:

· pedeapsa cu închisoarea pe viaţă este automat redusă la închisoare pentru 24 ani;

· durata detenţiei este redusă la jumătate, când minorul are vârsta între 16-18 ani, şi 2/3 când minorul are între 14-16 ani.

a. Înlocuirea sancţiunilor

Decretul nr. 448 din 22 septembrie 1988, privind aplicarea dispoziţiilor aplicabile procesului penal în cazul minorilor, prevede că judecătorul poate înlocui o pedeapsă cu închisoarea mai mare de 2 ani cu următoare sancţiuni:

· libertatea supravegheată;

· semilibertatea.

Acelaşi decret oferă judecătorului posibilitatea de a suspenda procesul pe o perioadă de 3 ani (în funcţie de gravitatea faptelor) şi de a supune tânărul delicvent unor probe (verificări). În timpul acestei perioade, minorul este încredinţat unui serviciu juridic de protecţie a tinerilor şi are posibilitatea de a repara consecinţele actelor sale.

Judecătorii recurg din ce în ce mai mult la această procedură, care are urmări pozitive în mai mult de 70% din cazuri.

a. Iertarea judiciară

Când o pedeapsă nu depăşeşte 2 ani închisoare sau 3 milioane de lire şi când minorul nu a mai fost înainte condamnat la o pedeapsă privativă de libertate, acesta poate obţine iertare judiciară (dispensă de orice vină). O astfel de dispensă nu poate fi acordată decât o singură dată.

Olanda

Măsuri aplicabile tinerilor delicvenţi.

Asemenea măsuri se aplică minorilor delicvenţi plecând de la vârsta de 12 ani. Pentru minorii care au o vârstă mai mică de 12 ani, Codul penal prevede principiul iresponsabilităţii penale absolute.

a). Reparaţia personală.

Articolul 77 Cod penal prevede ca tinerii care sunt găsiţi vinovaţi de o infracţiune minoră pot fi iertaţi, dacă se angajează a repara prejudiciile aduse sau dacă se angajează a efectua mici munci. Pentru tânărul care a stabilit şi respectat un astfel de angajament procesul verbal întocmit de poliţie nu va fi trimis procurorului, iar aceasta nu va suporta sancţiunea penală şi nici înscrierea acesteia în cazierul judiciar.

Dacă tânărul nu respectă angajamentul, atunci această măsură poate fi înlocuită cu alte sancţiuni.

b) Sancţiuni

Sancţiunile specifice delicvenţilor minori prevăzute de Codul penal sunt:

· aplicarea pedepselor principale, detenţia sau amenda, în funcţie de gravitatea faptei;

· aplicarea, la cererea minorului de sancţiuni alternative care înlocuiesc pedepsele principale;

· aplicarea de pedepse complementare;

· pronunţarea unei măsuri disciplinare.

1. Pedepse principale

· Detenţia – se efectuează în stabilimente speciale şi nu poate dura mai mult de 1 an, în cazul în care copilul are 16 ani. Dacă minorul are mai mult de 16 ani, el poate fi condamnat la o pedeapsă care poate atinge 2 ani.

· Amenda – poate fi stabilită între 5 şi 5.000 de galbeni.

1. Sancţiuni alternative

Judecătorul nu poate pronunţa sancţiunile alternative decât la solicitarea minorului delicvent.

Codul penal prevede următoarele sancţiuni alternative :

· munca în interesul general nerenumerată, a cărei durată totală nu poate depăşi 200 de ore;

· repararea prejudiciului cauzat prin infracţiune; 

· participarea la un proiect educativ, care de asemenea nu poate depăşi 200 de ore.

1. Sancţiuni complementare

· Confiscarea şi retragerea permisului de conducere, aplicabile numai dacă codul rutier le prevede.

1. Măsuri disciplinare

Codul penal prevede 4 măsuri disciplinare :

· plasarea într-un stabiliment special;

· interdicţia de a frecventa anumite persoane şi locuri;

· retragerea avantajelor dobândite în mod ilicit;

· repararea daunelor.

Plasarea într-un stabiliment specializat nu poate fi ordonată decât dacă infracţiunea comisă poate justifica detenţia preventivă, dacă securitatea bunurilor şi persoanelor o cere şi dacă o astfel de măsură poate avea consecinţe benefice asupra tânărului delicvent.

 

Portugalia

Codul penal prevede principiul iresponsabilităţii penale absolute pentru copiii de până la 16 ani şi prevede aplicarea unei legi speciale pentru tinerii cu vârsta cuprinsă între 16-21 de ani. Este vorba de Decretul-lege din 23 septembrie 1982 referitor la regimul penal al tinerilor.

Tinerii delicvenţi pot, în măsura în care ei sunt încă minori, să se afle sub incidenţa Decretului-lege nr. 314 din 27 octombrie 1978 referitor la protecţia minorilor, care defineşte în special sancţiunile ce le sunt aplicabile.

Măsuri aplicabile tinerilor delicvenţi.

Se aplică minorilor începând cu vârsta de 16 ani.

a. Măsuri de protecţie

Dacă infracţiunea comisă este în mod normal pedepsită cu o pedeapsă cu închisoarea mai mică de 2 ani şi dacă delicventul este minor, judecătorul poate alege să îi aplice una sau mai multe măsuri prevăzute în decretul lege privind protecţia minorilor.

Este vorba de măsuri de protecţie, de asistenţă sau educare limitativ enumerate:

· admonestarea (avertismentul solemn şi public);

· plasarea sub autoritatea unui părinte sau tutore;

· obligarea de a cere scuze publice adresate victimei, participarea la o activitate în interes general, repararea prejudiciului şi plata unei sume de bani în profitul unui orgasnism public sau privat de asistenţă socială;

· supravegherea educativă de către un serviciu social;

· plasarea într-o familie;

· plasarea într-un stabiliment de reeducare, într-un cămin semideschis sau într-un institut medico-psihologic;

· impunerea de a învăţa sau a munci.

a. Măsuri de corecţie

Dacă tânărul delicvent este major dar nu a atins vârsta de 21 de ani, judecătorul poate să aprecieze că circumstanţele şi personalitatea delicventului pot conduce la concluzia că încarcerarea nu este nici necesară, nici favorabilă reinsercţiei sociale, atunci pedeapsa cu închisoarea mai mică de 2 ani este înlocuită cu o măsură de corecţie.

Măsurile de corecţie sunt limitativ enumerate în decretul- lege privind regimul penal al tinerilor:

· admonestarea;

· obligativitatea de a cere scuze victimei;

· amenda;

· internarea într-un centru de detenţie pentru o perioadă cuprinsă între3-6 luni. Această internare poate fi executată sub diferite modalităţi (pe week-end, tot timpul, pe jumătate de timp).

a. Închisoarea 

Judecătorul poate pronunţa pedeapsa cu închisoarea când tinerii au comis o infracţiune care normal se sancţionează astfel. Cu toate acestea, pedeapsa este redusă la jumătate, această atenuare a pedepsei favorizând reinsercţia tinerilor. Modalitatea reducerii de pedeapsă este înscrisă în Codul penal şi este identică cu cea aplicabilă delicvenţilor majori în caz de circumstanţe atenuante.

 

 SCOŢIA.

Sancţiuni aplicabile tinerilor delicvenţi.

Până la adoptarea Legii din 1968 a asistenţei sociale, tratamentul aplicat minorilor şi tinerilor infractori era asemănător cu cel din majoritatea ţărilor Europei, caracterizat prin severitate şi implicarea instanţelor de judecată în soluţionarea cauzelor privitoare la minori.

Legea din 1968 face un pas decisiv în privinţa reformei sistemului de justiţie pentru minori, prin instituirea unor structuri extrajudiciare apte să intervină şi să asigure, prin mijloace adecvate, protecţia minorilor sub 16 ani, cu excepţia celor care săvârşesc fapte grave şi care vor fi judecaţi în continuare de instanţe judecătoreşti.

a) Măsuri educative.

- emiterea unei hotărâri de supraveghere, sub anumite condiţii, copilul urmând a locui cu familia, sub supravegherea unei asistenţe sociale,

- supravegherea într-o instituţie (scoală, cămin).

b) Pedeapsa cu închisoarea.

Chiar dacă, potrivit legii, minorii ar putea fi judecaţi, încă de la 8 ani, pentru fapte grave, de tribunale, până la vârsta de 16 ani ei nu pot fi încarceraţi într-un stabiliment penitenciar, ci doar în instituţii anume desemnate în acest scop.

Spania

Articolul 19 al noului Cod penal, publicat în 24 noiembrie 1995, intrat în vigoare 6 luni mai târziu, dispune ca minorii de 18 ani nu vor răspunde penal. Dacă un minor de această vârstă comite un fapt considerat delict, el va fi responsabil după dispoziţiile legii legate de responsabilitatea penală a minorilor.

Tinerii delicvenţi între 12-16 ani se află sub o jurisdicţie specială – Tribunalul Tutelar al Minorilor.

 

Sancţiuni aplicabile tinerilor delicvenţi.

a. Măsuri educative

Proiectul de lege organică care reglementează responsabilitatea penală a minorilor enumeră măsurile aplicabile delicvenţilor minori, punând accentul mai ales pe măsurile socio-educative.

Sancţiunile propuse ţin cont de gravitatea delictului şi pot merge până la internarea într-un mediu închis, pentru infracţiunile caracterizate prin violenţă şi intimidare.

Judecătorul poate impune următoarele măsuri:

· retragerea permisului de conducere conducătorilor vehiculelor cu motor sau interdicţia obţinerii unui astfel de permis;

· retragerea sau interdicţia obţinerii permisului de vânătoare şi de folosire a armelor;

· admonestarea;

· realizarea unor munci socio-educative;

· executarea unor prestaţii în folosul comunităţii;

· plasarea într-o familie sau grup educativ;

· libertatea supravegheată;

· libertatea supravegheată cu control intensiv;

· prezenţa în permanenţă la sfârşit de săptămână, de sâmbătă seara până duminică seara, la domiciliu sau la un centru specializat;

· prezenţa într-un centru de zi;

· tratament ambulatoriu;

· internarea terapeutică;

· plasarea într-un centru cu regim deschis sau semi-deschis;

· Plasarea într-un centru cu regim închis.

a. Pedeapsa cu închisoarea

Dacă un tânăr în vârstă de la 18-20 ani a comis o infracţiune caracterizată de violenţă sau intimidare, acesta va suporta o pedeapsă cu închisoarea.

Anglia şi Ţara Galilor

Legea privind prevenirea criminalităţii şi a tulburărilor ordinii publice adoptată la 31 iulie 1998, a suprimat prezumţia de iresponsabilitate a minorilor având vârsta între 10-14 ani. Această dispoziţie a intrat în vigoare la 30 septembrie 1998.

Înainte de această, dată un minor în vârstă de 10-14 ani care a comis o infracţiune beneficia de o prezumţie de iresponsabilitate căci se presupunea că nu poate face distincţia dintre bine şi rău. Această prezumţie putea fi îndepărtată, în condiţiile care exista dovada că minorul era conştient de consecinţele actului său.

Măsuri aplicabile tinerilor delicvenţi:

Tinerilor delicvenţi între 10-17 ani li se aplică următoarele sancţiuni:

a. Măsuri educative şi disciplinare

Dacă este vorba de un prim delict, mai puţin important, ofiţerii de poliţie adresează o mustrare tinerilor delicvenţi.

Dacă delictul este mai important, decide tribunalul. Se pot impune următoarele măsuri care, în mare parte, sunt aplicabile tinerilor mai mari de 16 ani:

· punerea sub supraveghere pe o durată de maxim 3 ani;

· o pedeapsă de muncă în folosul societăţii pe o durată cuprinsă între 40-240 de ore;

· o pedeapsă combinată, care cuprinde punerea sub supraveghere şi munca în folosul societăţii;

· urmărirea tânărului infractor în locurile pe care le frecventează, după 1996 aceasta făcându-se printr-o brăţară electronică;

· emiterea unei ordonanţe de supraveghere între 1-3 ani, impunând obligaţia de a nu părăsi localitatea, pentru tinerii sub 16 ani;

· obligaţia de a participa timp de 2-3 ore în fiecare sâmbătă la activităţile organizate, cel mai adesea în şcoli. Această sancţiune se aplică tinerilor între 10-21 ani.

Noi măsuri au fost prevăzute în “Criminal Disorder Act din 1998”. Ele au fost experimentate mai întâi în anumite regiuni şi apoi aplicate pe întreg teritoriul din anul 2001.

· dacă este vorba de un prim delict delicventul, va primi o admonestare iar pentru delictul următor sau pentru un delict mai grav, un avertisment;

· a fost creată o Ordonanţa de reparaţie a prejudiciului creat;

· ordonanţa de supraveghere cuprinde deopotrivă o obligaţie de reparare a prejudiciului, fie în beneficiul victimei, fie al comunităţii;

· pedeapsa cu munca în folosul societăţii, cu o durată de 3 luni, constă într-un program obligatoriu pentru minor şi care are ca scop prevenirea recidivei şi favorizarea reinserţiei sociale.

a. Pedeapsa cu închisoarea

Dacă faptele săvârşite de minori sunt atât de grave încât dacă ele ar fi fost comise de o persoană de 21de ani ar fi justificat pedeapsa cu închisoarea şi dacă punerea în libertate a delicventului reprezintă un pericol pentru ordinea publică, tribunalul poate aplica sancţiunea privativă de libertate.

Dacă delicventul are vârsta între 12-14 ani, acestuia i se va impune un “secure training order” pe o perioadă de la 6 luni-2 ani. El este ţinut într-un centru special în prima jumătate a pedepsei şi este apoi eliberat, dar rămâne sub supravegherea unui agent specializat sau a unui funcţionar social în cea de-a doua jumătate a pedepsei sale.

Începând din vara anului 1999, în virtutea art. 73 din “Crime and Disorder Act” această măsură a fost înlocuită cu “detention and training order” aplicabilă delicvenţilor în vârstă de 10-17 ani. Durata sa este de 4,6,8,10,12,18 sau 24 de luni.

Noua măsură presupune o pedeapsă de detenţie, incluzând o pregătire obligatorie, şi o perioadă de libertate sub supraveghere.

Minorii mai mari de 15 ani sunt deţinuţi în instituţii speciale pentru minori sau în unităţi separate în închisorile pentru adulţi.

Cei cu vârsta mai mică de 15 ani sunt plasaţi în plasamente specializate: cămin, case de corecţie. În general durata închisorii nu poate depăşi un an.

 

ŢĂRILE NORDICE ( SUEDIA, NORVEGIA ŞI FINLANDA)

Sistemul judiciar din aceste ţări este, în ceea ce priveşte sancţionarea minorilor delicvenţi, preponderent extrajudiciar. El implică protecţia minorului delicvent în cadrul familiei, a comunităţii în general.

În Suedia, potrivit Legii din 1982, faptele minorilor, sub 15 ani (vârsta la care începe răspunderea penală) sunt în competenţa comisiei locale de ajutor social. În cazul luării unor măsuri cu privire la minorii delicvenţi, aceste organisme trebuie să ceară consimţământul minorului în cauză sau al reprezentantului său legal. Dacă măsura nu este acceptată, dar se consideră că este spre binele minorului, este sesizat Tribunalul administrativ, care o impune.

După vârsta de 15 ani, orice infractor minor poate face obiectul unei jurisdicţii penale.

Pentru tinerii între 15-18 ani, se recurge de regulă la o măsură alternativă, nepenală, ca:

- internarea în şcoli de reeducare;

- pentru fapte grave, tinerii între 18-20 de ani sunt plasaţi în închisori-şcoli, unde tratamentul se desfăşoară în două faze: în prima fază este un regim internat, în care accentul este pus pe educaţie, în cea de a doua fază, tânărul trece într-un regim de libertate supravegheată, nu înainte de un an de la internare. Durata totală a acestei perioade este de 5 ani.

În Norvegia şi Finlanda, minorii răspund penal potrivit dreptului comun, de la vârsta de 15 ani, ca şi în Suedia, iar tratamentul minorilor delicvenţi ca şi al tinerilor infractori între 18-20 ani este asemănător.

Nici în Finlanda şi nici în alte ţări nordice nu există un tribunal pentru minori.

 

 

CONCLUZII

 

Aceste câteva modele, mai reprezentative, subliniază diversitatea soluţiilor legislative europene de ocrotire a minorilor infractori; ele pot fi de un real folos în procesul de reformă legislativă a oricărei ţări.

Acest ansamblu de soluţii materializează rezultatul cercetărilor criminologice şi psiho-pedagogice efectuate în ultimele decenii, preocuparea realistă a autorităţilor din diferite ţări de a identifica cele mai adecvate căi de rezolvare a acestei importante probleme juridice şi sociale, care este tratamentul penal şi de ocrotire a minorilor infractori.

Este de observat că, deşi s-au făcut paşi importanţi în elaborarea unei teorii moderne asupra dreptului omului, chiar şi în statele cu o bogată experienţă democratică, există încă multiple neâmpliniri în domeniul protecţiei minorului delicvent şi în ce priveşte metodele de prevenire şi combatere a infracţiunilor în rândul acestora.

Condiţiile obiective, economice, sociale, politice, demografice din fiecare ţară, creează importante piedici în calea unor reforme eficiente şi profunde ale sistemului penal şi de ocrotire a minorilor delicvenţi.

Aceste obstacole subiective şi obiective acţionează diferit în fiecare ţară, în raport cu dezvoltarea economică şi socială, cu tradiţiile şi particularităţile naţionale.

În aceste condiţii, este de aşteptat ca procesul de uniformizare a tuturor reglementărilor penale referitoare la minori să aibă nevoie de o îndelungată perioadă de desfăşurare şi materializare.

